Opposisie uit Krugersdorp raadvergadering gejaag | Die Vryburger
Opposisie uit Krugersdorp raadvergadering gejaag
January 19, 2018 - Nuus
Die ANC-speaker van Mogale City het opposisieraadslede beveel om die raadsaal te verlaat nadat VF Plus-raadslid, Amanda de Lange, die speaker daarop gewys het dat sy besluite wil goedkeur wat nie aan die vereistes van die Munisipale Stelselswet voldoen nie.
Jaco Mulder, VF Plus-provinsiale leier vir Gauteng, sê die ANC-beheerde raad het gepoog om ŉ organogram goed te keur wat ŉ invloed op die raad se begroting sal hê sonder dat die vereiste publieke deelname prosesse gevolg is.
Hierdie organogram vorm ŉ integrale deel van die raad se geïntegreerde ontwikkelingsplan (GOP) en moet deur ŉ volstrekte meerderheid raadslede ondersteun word terwyl die speaker poog om dit met ŉ gewone meerderheid te laat instem.
“Die belastingbetalers van die Mogale City word sedert die Augustus 2016-plaaslike regeringsverkiesing deur die ANC-speaker gyselaar gehou deur ŉ raad wat onregmatige besluite neem en deur ŉ minderheid beheer word.
“Die reglement van orde waarvolgens die raad bestuur word, is nie deur die raad goedgekeur en ook nie geproklameer nie. Die VF Plus het reeds in 2017 ŉ klag hieroor by die openbare beskermer ingedien.
“Die wil van die meerderheid kiesers moet so gou moontlik herstel word deur die veelparty koalisie te herstel, sê Mulder.
Foto: Mnr. Jaco Mulder